Punapietaryrtti

Punapietaryrtti eli punapäivänkakkara (Tanacetum coccineum, syn. Chrysanthemum coccineum) on pietaryrttien sukuun kuuluva ruusunpunakeltainen kasvi.

 Ulkonäkö ja koko 
Punapietaryrtti on normaalisti korkeudeltaan 50–70 cm, joskus jopa yli 80 cm. Kasvin lehdet ovat kaksinkertaisesti parihalkoiset. Lehdet ovat kiinnittyneet haarautumattomiin versoihin ja kasvi muodostaa mättäitä. Mättäiden keskeltä kasvavat kukkavanat. Jokaisen vanan latvassa on mykerö, jossa laitakukat ovat ruusunpunaiset ja keskusta keltainen. Punapietaryrtti kukkii kesä-heinäkuussa.

 Levinneisyys 
Punapietaryrtti kasvaa alkuperäislajina Armeniassa, Kaukasuksella ja Iranin pohjoisosissa.Hyötykasvit värikuvina 2002, s. 181.

 Käyttö 
Punapietaryrtti on koristekasvi, jota viljellään näyttävien kukkiensa takia muun muassa Suomessa. Etelämpänä kasvia viljellään hyönteismyrkyksi, jota saadaan kuivatetuista ja jauhetuista mykeröistä. Jauheen myrkkynä vaikuttava aine on pyretriini.

 Lähteet 
 Hyötykasvit värikuvina. Toim. Rautavaara, Toivo & Tuomola, Pirkkoliisa. 5. painos. WSOY, Helsinki 2002.


 Viitteet 

Luokka:Pietaryrtit
Luokka:Hyönteistorjunta-aineet